觀吕居仁詩
作者：李彭
朝代：宋

paragraphs: 西風鏖暑功夫深，老火由來欺稚金。
蠻花缺月午夢短，伐翳正爾開遙岑。
忽看僧珍五字句，妙想寔與神明聚。
清如明月東澗泉，壯如玄豹南山霧。
抑揚頓挫百態隨，鷙鳥欲舉風迫之。
莫言持此黄初詩，直恐竟亦不能奇。
老懷凜凜受霜氣，想見此郎冰雪姿。
鄙夫好詩如好色，嫣然一笑可傾國。
擊節歌之侑歡伯，杯中安得着此客。
此客不肯紲塵羈，况復世網如蛛絲。
秋空横河鵰鶚上，不許蜂蝶同所歸。
漢家太尉死宗社，大鳥泣墳天所借。
謝傅未吐活國謀，賫恨懷奇赴泉下。
僧珍向來期此人，頽波砥柱妙入神。
要當疊些湘水濱，唤起猶足張吾軍。